Προδοσία (ταινία, 1964)

Η Προδοσία είναι ελληνική δραματική - πολεμική ταινία του 1964, σε παραγωγή Κλέαρχου Κονιτσιώτη και σε σκηνοθεσία Κώστα Μανουσάκη. 

 Πλοκή 

Ο Γερμανός υπολοχαγός Καρλ φον Στάιν (Πέτρος Φυσσούν) βρίσκεται νεκρός. Η ιστορία όμως ξεκινά όταν η Γκεστάπο επιτάσσει την βίλα του Έλληνα καθηγητή Βίκτωρα Καστριώτη (Μάνος Κατράκης) για την εγκατάσταση του υπολοχαγού Καρλ Φον Στάιν. Ο αξιωματικός γνωρίζεται εκεί με τη δήθεν ανιψιά του καθηγητή, την Λίζα (Έλλη Φωτίου), και την ερωτεύεται παράφορα, αγνοώντας ότι είναι Εβραία. Πριν τον επικείμενο γάμο τους, η Λίζα λέει την αλήθεια στον Καρλ και, ο Καρλ αφού παραδώσει την Λίζα στην Γκεστάπο, φεύγει για το ανατολικό μέτωπο. Όταν η Γερμανία χάνει τον πόλεμο, το 1945, ο Καρλ γυρίζει στο Βερολίνο και μαθαίνει ότι η Λίζα εκτελέστηκε. Συγκλονισμένος, αποφασίζει να δώσει τέλος και στη δική του ζωή στο Σκοπευτήριο Καισαριανής.* 

 Διανομή ρόλων 
 Πέτρος Φυσσούν - υπολοχαγός Καρλ φον Στάιν
 Έλλη Φωτίου - Λίζα
 Μάνος Κατράκης - καθηγητής Βίκτωρ Καστριώτης
 Δημήτρης Μυράτ - δρ Χάινριχ Στόκμαν
 Ζωρζ Σαρή - κυρία Καστριώτη
 Δημήτρης Νικολαΐδης - επιθεωρητής Ζάκας
 Βαγγέλης Καζάν - αστυνόμος
 Ντόρα Βολανάκη - νοσοκόμα
 Γιώργος Μπάρτης - Γερμανός αξιωματικός
 Δημήτρης Ψαράκης - κύριος Φιλίππου
 Παναγιώτης Τράικος - Γερμανός στρατιώτης
 Κώστας Παπαχρήστος - αξιωματικός
 Γιώργος Οικονόμου - στρατονόμος

 Παραγωγή 
Το σενάριο βασίστηκε σε μια ιδέα του Νότη Περγιάλη. Ξένοι τίτλοι της ταινίας: Treachery, Treason.

Το 20% της διάρκειας της ταινίας καλύπτεται με ναζιστικούς πολεμικούς σχηματισμούς, κινηματογραφημένους από τεχνίτες του είδους. Αυτές οι σκηνές προέρχονται από το ντοκιμαντέρ του Γ’ Ράιχ Ο θρίαμβος της θέλησης.

 Υποδοχή 
 Βραβεία / Φεστιβάλ 
 3 βραβεία στο Φεστιβάλ Κινηματογράφου Θεσσαλονίκης 1964 (φωτογραφίας, α’ ανδρικού ρόλου και κριτικών καλύτερης ταινίας μεγάλου μήκους) 
 Ειδικό βραβείο επιτροπής ειρήνης στο Φεστιβάλ Κινηματογράφου Μόσχας (Ρωσία) 1965
 Επίσημη συμμετοχή στο Διεθνές Φεστιβάλ Κινηματογράφου Καννών (Γαλλία) 1965

 Κριτικές 
Στις Κάννες, οι Γάλλοι κριτικοί κατέκριναν την ταινία χαρακτηρίζοντάς την «ύμνο στον ναζισμό», ενώ στη Θεσσαλονίκη, οι κριτικοί εκθείασαν την αντιπολεμική της πρόθεση.

Γράφει ο Βασίλης Δημητρούλιας:Ο δημιουργός Μανουσάκης, βέβαια, ενδιαφέρεται και για την εικόνα. Στυλίστας σκηνοθέτης, είναι ο άρχων των πλάνων του, με υπέροχα καδραρίσματα και κίνησεις της κάμερας, που άλλοτε παίρνει θέση και κινηματογραφεί από χαμηλά, για να δείξει τον κατακτητή ψηλά και άλλοτε από ψηλά, για να δείξει τους υπόδουλους άλλους χαμηλά. Έχει ευτυχήσει, βέβαια, να έχει στη διεύθυνση της φωτογραφίας, τον Νίκο Γαρδέλη, σε μεγάλα κέφια. Άψογη η βραβευμένη, ασπρόμαυρη φωτογραφία του, με τις φωτοσκιάσεις, να φέρνουν στο νου μεγάλες στιγμές σπουδαίων συναδέλφων του, από το αμερικάνικο ή το γαλλικό νουάρ. Η ταινία είναι πλημμυρισμένη από συναισθήματα, τα οποία κυρίως μας παραδίδονται, μέσα από σιωπές. Είναι ολιγόλογη και προτιμά την εικόνα για την απόδοση των συναισθημάτων των ηρώων της.

 Παραπομπές 

 Εξωτερικοί σύνδεσμοι 

 Προδοσία στην Ταινιοθήκη της Ελλάδος


Κατηγορία:Ελληνικές ταινίες της δεκαετίας 1960
Κατηγορία:Ταινίες του 1964
Κατηγορία:Ελληνόφωνες ταινίες
Κατηγορία:Ελληνικές πολεμικές ταινίες
Κατηγορία:Ελληνικές δραματικές ταινίες
Κατηγορία:Ταινίες Β΄ Παγκοσμίου Πολέμου
Κατηγορία:Ταινίες γυρισμένες στην Ελλάδα
Κατηγορία:Ταινίες σε παραγωγή Κλέαρχου Κονιτσιώτη
Κατηγορία:Ταινίες παραγωγής Δαμασκηνός - Μιχαηλίδης
Κατηγορία:Ελληνικές ασπρόμαυρες ταινίες
Κατηγορία:Ψυχολογικές δραματικές ταινίες
Κατηγορία:Ταινίες σε σενάριο Κώστα Μανουσάκη
Κατηγορία:Ταινίες σε σκηνοθεσία Κώστα Μανουσάκη